钦定古今图书集成/明伦汇编/宫闱典/第096卷 > 永康公主 下嫁崔元
## 钦定古今图书集成/明伦汇编/宫闱典/第096卷 > 永康公主 下嫁崔元

按《明外史公主列传》：“永康公主，下嫁崔元。元，代州人。
世宗入继，以迎立功，封京山侯，给诰券。礼部言，奉迎
乃臣子之分，遽膺封爵，无故事，宜寝成命。”帝曰：“永乐
初年太宗皇帝入继大统，驸马都尉王宁以翊戴功，
进封永春侯，何得言无故事？”给事中底蕴、御史高越
等连章论其不可，皆不纳。已，坐张延龄事，下诏狱。寻
释。元好交文士，播声誉，宠幸优渥，勋臣戚畹莫敢望
焉。卒，赠左柱国、太傅兼太子太傅，谥“荣恭。”国婿封侯。
赠官不以军功，自元始。

按《山西通志》：“元字懋仁，代州人。尚永康大长公主，孝
宗皇帝之女弟也。元美姿仪，博览群籍，善诗，拜驸马
都尉。在戚畹，诸贵皆不及，公卿大臣乐与之交游，贤
声闻于时，尤敏慧有谋略，屡承朝命差遣。武宗晏驾，
奉昭圣皇太后懿旨，赍金符诣兴邸奉迎世宗入嗣
大统。嘉靖改元，封奉天翊卫推诚宣力武臣、特进荣
禄大夫、柱国、京山侯，食禄一千五百石，赐诰券。”奉命
护孝惠皇太后梓宫葬茂陵，又奉命之安陆，迎献皇
帝神主来京，命掌宗人府事。南幸扈跸，侍班行殿，赐
诗命和。又命护献皇后梓宫南祔显陵，又召直内苑，
时承顾问。元明习典制，凡有敷对，皆克当上意。又时
进撰文字，悉见采用。或命乘马禁中，泛舟太液，代拜
先圣先师于后。又命护孝烈皇后葬永陵，充皇太子
加冠使。以侍直勤劳，加太保，再加太傅，再加特进光
禄大夫，又加岁米百石，白金、文绮珍异之赐，不可胜
纪。年七十二卒。赠谥，谕祭十六坛，遣官营葬，恩赉有
加。元弟允，进士，官参政，克，举人。《献征录》云：“自古尚主
者繁矣，若乃偕老齐”寿俱膺福履会遘兴运简托心
膂兹其鲜俪者矣。